Райнер Мария Рилке
Газелата
Gazella dorcas

Превод от немски: Петър Велчев, 1979

chitanka.info

Вълшебна: в словото не се побира

такава рима прелестна и скромна,

която твойте тръпки да напомня.

Челото ти красят листа и лира,

А ти си като химн на любовта,

която с нежни, розови листа

докосва взрени в книгата очи —

те се притварят и човек мълчи,

за да те види… Твоята снага

със скокове е сякаш заредена,

но изстрелът се бави. Ти сега

си слух — така жена усамотена

се къпе сред гората и следи

лицето си в прозрачните води.

1907

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.